O‘zbekistonda vaksinani birinchi bo‘lib keksalar, shifokorlar, o‘qituvchilar va tarbiyachilar oladi

O‘zbekistonga vaksina kelsa, birinchi navbatda 65 yoshdan yuqori bo‘lgan shaxslar, tibbiyot xodimlari, o‘qituvchilar, bog‘chalar tarbiyachilari emlanadi. Bu haqda Sanitariya-epidemiologiya xizmati boshlig‘ining o‘rinbosari, tibbiyot fanlari doktori Nurmat Otabekov “O‘zbekiston 24” telekanaliga bergan intervyusida ma’lum qildi.
Sanitariya-epidemiologiya xizmati boshlig‘ining o‘rinbosari, tibbiyot fanlari doktori Nurmat Otabekovning ma’lum qilishicha, O‘zbekiston Jahon sog‘liqni saqlash tashkilotining COVAX alyansi orqali 2 million doza vaksina so‘rab murojaat qilgan. O‘zbekiston arizasi qabul qilingan.
“Modomiki qaysidir vaksina Jahon sog‘liqni saqlash tashkiloti tomonidan tasdiqlansa, u O‘zbekistonga olib kelingach birinchi galda 65 yoshdan yuqori bo‘lgan shaxslar, tibbiyot xodimlari, o‘qituvchilar, bog‘chalar tarbiyachilari emlanadi”, – deydi Nurmat Otabekov.
Eslatib o‘tamiz, O‘zbekiston COVAX dasturiga 2020-yilning avgust oyida qo‘shilgandi. Dastur shartlariga ko‘ra, daromad darajasi yuqori bo‘lgan davlatlar vaksinalar xaridi uchun pul to‘laydi va shu tariqa bu sohadagi moliyalashtiriladigan davlatlarga subsidiya beradi. Rejalarga ko‘ra, mazkur mexanizm doirasida 2021-yilning oxiriga qadar butun dunyo bo‘yicha 2 milliard doza vaksina ishlab chiqarilishi va tenglik asosida taqsimlanishi kerak.
Ushbu dastur doirasida ishtirok etayotgan barcha 190 mamlakat, shu qatorda O‘zbekiston ham, 2021-yilning birinchi yarmidayoq vaksina zaxirasidan foydalanish imkoniga ega bo‘ladi.